Document ID: /roh_data/filtered/fineweb-2-filterrobots_roh.jsonl.gz/64853

Las Ovras electricas d’Engiadina, curt OEE cun sez a Zernez, han producì l’onn 2021 – 1,4 milliardas uras/kilowatt e cun quai 2% sur la media dals davos 10 onns. Cun questa producziun da forza pudessan vegnir cuverts 75% da tut il basegn da forz’electrica en Grischun.
Ed era tar ils custs da producziun da 3,83 raps per ura kilowatt dastga l'OEE nudar in record. Uschè bass custs da producziun n'ha l'OEE anc mai gì durant tut sia istorgia. Oravant tut ina sentenzia dal Tribunal federal a favur da las Ovras electricas Engiadina haja gì quest effect positiv, quai tenor la communicaziun a las medias.
Las OEE han cuntanschì in gudogn annual da 1,84 milliuns e cun quai 0,4 milliuns dapli che l’onn passà. Ellas hajan investì passa 26 milliuns francs en implants e raits existentas. La 67avla radunanza generala ordinaria ha gì lieu oz ils 25 favrer 2022 sulettamain en scrit pervia da mesiras da protecziun a reguard la pandemia.